ET Euroopa Liidu Teataja C 212/38

17. juuli 2006 esitatud hagi — Solvay versus Euroopa Ühenduste Komisjon

(Kohtuasi T-186/06)

(2006/C 212/67)

Kohtumenetluse keel: inglise

Pooled

Hageja: Solvay S.A. (Brüssel, Belgia) (esindajad: O. W. Brouwer, D. Mes, solicitor M. O'Regan ja solicitor A. Villette)

Kostja: Euroopa Ühenduste Komisjon

Hageja nõuded

— Tühistada kas täielikult või osaliselt Euroopa Komisjoni 3. mai 2006. aasta otsuse EÜ asutamislepingu artikli 81 kohaldamise menetluse kohta (juhtum COMP/F/38.620 — vesinikperoksiid ja perboraat) artiklid 1, 2 ja 3 osas, milles need puudutavad hagejat ja eelkõige osas, milles leitakse, et hageja on rikkunud EÜ asutamislepingu artikli 81 lõiget 1 ja Euroopa Majanduspiirkonna lepingu artikli 53 lõiget 1 esiteks ajavahemikus 31. jaanuarist 1994 kuni 1997. aasta augustini ja teiseks ajavahemikus 18. maist kuni 31. detsembrini 2000;

— tühistada või vähendada olulisel määral hagejale ja Solvay Solexis SpA-le otsusega määratud trahve;

— mõista kostjalt välja menetluskulud, sealhulgas hageja kulud seoses trahvi täieliku või osalise maksmisega või panga garantiiga;

— võtta mis tahes muid meetmeid, mida kohus peab asjakohaseks.

Väited ja peamised argumendid

Vaidlustatud otsuses leidis komisjon, et hageja on rikkunud EÜ artiklit 81 ja Euroopa Majanduspiirkonna lepingu artiklit 53, kuna ta osales vesinikperoksiidi ja naatriumperboraadi kartellis, mis seisnes peamiselt konkurentidevahelises teabevahetuses hindade ja tootmismahtude kohta, hinnakokkulepetes, EMP-s tootmisvõimsuse vähendamise kokkulepetes ja konkurentsi kahjustavate kokkulepete monitoorimises.

Hageja väidab, et komisjonil oli õigus leides, et Solvay rikkus EÜ artiklit 81 augustist 1997 kuni 18. maini 2000, kuid komisjon rikkus EÜ artikli 81 rakendamisel õigusnormi ja tegi ilmse hindamisvea, kui ta leidis, et Solvay pani rikkumise toime esiteks ajavahemikus 31. jaanuarist 1994 kuni 1997. aasta augustini ja teiseks ajavahemikus 18. maist kuni 31. detsembrini 2000. Need rikkumised ja ilmsed hindamisvead on eelkõige seotud:

a) mõistete “kokkulepe”, “kooskõlastatud tegevus” ja “üks ja kestev rikkumine” väära kohaldamisega;

b) suutmatusega piisavalt tõendada hageja osalust kartellis väljaspool ajavahemikke, millega hageja on nõustunud;

c) eeldusega, et konkurentsi kahjustav mõju jätkus pärast 18. mail 2000, ja

d) suutmatusega korralikult analüüsida eespool mainitud ajavahemike kohta toimikus leiduvaid tõendeid.

Lisaks väidab hageja, et trahvisummat arvutades on komisjon mitmel korral rikkunud õigusnormi ja teinud ilmseid hindamisvigu 2002. aasta koostööteatise (1) ja määruse 1/2003 (2) kohaldamisel, sealhulgas seoses:

a) trahvide vähendamise ja/või olulise lisaväärtuse avalduste ajastamisega;

b) hageja esitatud tõendite lisaväärtuse hindamisega ja

c) hagejale määratud trahvi vähendamise määraga, mis Solvay arvates ei võta ilmselgelt arvesse tema esitatud tõendite väärtust ega tema olulist ja kestvat koostööd;

Peale selle väidab hageja, et trahv oli liiga suur ja ebaproportsionaalne ning et komisjon ei esitanud või teise võimalusena ei esitanud piisavaid põhjendusi oma trahviarvutuse õigustuseks.

Hageja väidab veel, et komisjon määras õigusvastaselt trahvi hageja tütarettevõtja Solvay Solexis SpA-le.

Viimasena väidab hageja, et komisjon rikkus olulisi menetlusnorme ja kaitseõigust, kuna ta ei võimaldanud täiel määral tutvuda toimikuga ega võimaldanud tutvuda teiste komisjoni menetluses osalenute mittekonfidentsiaalsete vastustega vastuväiteteatisele.

(1) Komisjoni teatis, mis käsitleb kaitset trahvide eest ja trahvide vähendamist kartellide puhul (EÜT 2002, C 45, lk 3; ELT eriväljaanne 08/02, lk 155).

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (ELT L 1, 4.1.2003, lk 1; ELT eriväljaanne 08/02, lk 205).